A kloana Tei fu de Soizbuaga Exilantn is bis noch Amearika kema. Da Augschbuaga Pastoa Samuel Urlsperger woar a grossa Bewundara fum Schaitberger Joseph und hod si recht fia de Soizbuaga Exulantn aigsezt. Ea hod Kontakt midn englischn Genaral James Oglethorpe aufgnuma, dea grod de neichasde Koloni in Amearika grindd hod, nemli Georgia und easchda Guvanea woan is. Dea woa sowiso auf da Suach noch neiche Sidla und aso haum si fu Augschbuag aus im 1733ga Joa 37 Familien zeascht nochn Rotadam aufn Weg gmöcht. Fu doat hans mim Schif noch Dover gfoan und haum doat an Aid aufn englischn Kini schwean miassn. Daduach haums de söbn rechtlichn Schdatus griagt, wia englische Kolonistn und am 8dn Jena 1734 is de Grupn fu Soizbuaga mim Schif Purysburg noch Amearika in Se gschdocha. 63 Dog schbeda hans in da neichn Wöd aukema und zwoa in Savannah, Georgia.